|  |  |
| --- | --- |
|  |  |
| **Notat om høringssvar fra ekstern høring over udkast til bekendtgørelse om de minimis-støtte efter satsreduktioner for visse arealer i udtagningsindsatsen** |  |

Udkast til bekendtgørelse om de minimis-støtte efter satsreduktioner for visse arealer i udtagningsindsatsen har været i ekstern høring med høringsfrist den 12. november 2023. Dette notat omhandler høringssvar, der ikke stammer fra ministerier eller myndigheder under ministerierne. Høringssvar fra private organisationer, der blot kvitterer for høringen, er heller ikke medtaget.

Der er modtaget høringssvar fra:

* Landbrug & Fødevarer.

|  |  |
| --- | --- |
| **Høringssvar** | **Opfølgning** |
| **Landbrug & Fødevarer** |
| Generelle bemærkninger: Indledende er vi fortsat helt uforstående over for at landmænd, der har modtaget tilskud til udtagningsprojekter under Landbrugsstyrelsen bliver mødt med et tilbagebetalingskrav og en nedjustering af fremtidige udbetalinger. De berørte lodejere har fulgt Landbrugsstyrelsens vejledning og regler ved ansøgning om tilskud. De har modtaget tilskud ud fra satser, der er beregnet af Københavns Universitet (IFRO). De har – som klart beskrevet i vejledningen – søgt ud fra de omdriftskoder, som arealerne har været registeret med. Der har på intet tidspunkt været oplysninger om, at § 3-registeringer har haft betydning for tilskuddet. Heller ikke når nogen har stillet direkte spørgsmål hertil. Ansøgerne har altså ikke haft mulighed for at gennemskue, at satserne, der er gennemsnitssatser beregnet af Københavns Universitet (IFRO) ikke har været korrekte i forhold til ansøgernes arealer, når de har fulgt bekendtgørelse og vejledning. Landbrug & Fødevarer er derfor uenige i det juridiske grundlag for selve nedjusteringen og hele tilbagesøgningssagskomplekset. Det er derfor vigtigt for erhvervet at understrege, at der ikke med denne mulige løsning nu iværksættes en ny problematisk sag, skulle det vise sig, at der alligevel ikke er hverken pligt eller ret til tilbagesøgningen. Med ovenstående tydelige forbehold, så er det dog positivt, at man har forsøgt at finde løsninger via de minimis støtte, hvis udfaldet måtte blive, at der ikke er andre juridiske løsninger end tilbagesøgning. Det er dog vigtigt at påpege, at en række modtagere risikere slet ikke at kunne udnytte den nye ordning grundet støtteloftet over tre år. I lyset af at der trods alt er tale om et begrænset antal sager, så bør Landbrugsstyrelsen give direkte besked til potentielle ansøgere både om muligheden for at søge støtten. Ordningen bør således ledsages af en meget tydelig og direkte lodsejerrettet kommunikationsindsats – ikke mindst i forhold til, de udfordringer der kan være med at søge de minimis-støtte i forhold til allerede modtagede støttebeløb, således at risikoen for uberettiget støtte og tilbagebetalingskrav minimeres. Der bør gå direkte meddelelse til dem, der har modtaget afgørelser om at ordningen nu er åben og med vedlæggelse af ansøgningsskemaet. Det er desuden vigtigt, at blanketten til ansøgningen er klar og tilgængelig på hjemmesiden så snart bekendtgørelsen træder i kraft.  | *Giver ikke anledning til ændringer.*Overkompensationen for § 3-arealer er på mange måder en beklagelig situation. Landbrugsstyrelsen har som myndighed erkendt, at det er en fejl i vores forvaltning, der har resulteret i, at en gruppe af lodsejere enten er blevet overkompenseret og derfor bliver mødt med et tilbagebetalingskrav eller er blevet stillet en for høj kompensation i udsigt, der nu reguleres til den korrekte sats. Man skal som borger og virksomhed kunne stole på de aftaler, som man indgår med myndighederne. Vi har derfor sammen med Kammeradvokaten grundigt undersøgt alternative løsninger til et tilbagebetalingskrav. Desværre er konklusionen, at der i nogle tilfælde er sket overkompensation, og at vi som myndighed er forpligtet efter EU-retten til at kræve overkompensationen tilbagebetalt og regulere kompensationsniveauet i de indgåede aftaler. Landbrugsstyrelsen forventer, at de minimis-tilskudsordningen vil kunne holde mange skadesløse. Vi er dog opmærksomme på, at dette desværre ikke gælder for alle. Landbrugsstyrelsen vil til brug for ansøgningen udarbejde en vejledning om, hvordan man ansøger om støtten. Alle de lodsejere, der har mulighed for at søge, vil få direkte besked via Tast selv. Landbrugsstyrelsen vedhæfter her det ansøgningsskema, som skal benyttes. |
| **Konkrete bemærkninger til udkast til ændringer i bekendtgørelsen** |
| ”Det fremgår af udkastets § 1, stk. 2, at erhverver *også* er modtager af den første afgørelse om tilsagn ved producentskifte. vi vil gerne være sikre på, at formuleringen ikke giver anledning til tvivl. Det er vel kun erhverver, der skal anses som støttemodtager iht. ordningen?Det fremgår af udkastets § 2, at der skal være ansøgt senest den 1. maj 2024. Det forekommer uhensigtsmæssigt, at ansøgningsperioden for denne ordning ligger præcis oveni ansøgningsperioden for Fællesskema 2024 (plantealvskonsulenter må forventes at blive involveret). En ansøgningsfrist til den 15. juni, ville give mulighed for at søge i en rimelig periode efter fristen for fællesskemaet. I forhold til §§ 2 og 3, er det væsentligt, at der kommer en klar vejledning vedr. erklæringens/blankettens indhold. Det skal gøres tydeligt for ansøger, at man skal oplyse den totale de minimis støtte til samtlige af de virksomheder, der er forbundet med tilsagnsvirksomheden, jf. Kommissionens forordning (EU) nr. 1408/2013, artikel 2, stk. 2. Ordlyden af bestemmelsen er ikke letlæst og letforståelig; så en udtrykkelig vejledning er derfor væsentlig. Da der er tale om en nedjustering også i fremtidige støttebeløb, bør der åbnes op for, at det er muligt at søge støtten ad flere omgange og således at støttemodtageren kan vælge at få udbetalt støttebeløbet når nedjusteringen effektueres hvis dette måtte ønskes. Dette vil samtidig i nogle tilfælde kunne afhjælpe støttemodtagere, der måtte have nået de-minimis loftet som følge af andre ordninger og som derfor ikke kan hjælpes af nærværende ordning. Det er helt afgørende, at de lodsejere, der går ind i ordningen, også kan være helt sikre på, at denne ordning er robust og korrekt, så man ikke pådrager sig nye tilbagebetalingskrav på et senere tidspunkt, hvis man følger Landbrugsstyrelsens vejledning. Vi vil i den forbindelse høre, om det er afklaret med EU-Kommissionen, at den valgte støttemodel er EU-konform?Det er vigtigt, at der hurtigst muligt kommer klarhed over ansøgningsrundens konkrete krav. Endeligt er det vigtigt, at de ansøgere, der går ind i ordningen får en hurtig udbetaling. L&F har d. 21. november 2023 eftersendt følgende bemærkning: ”Bekendtgørelsen mangler klagehjemmel.”  | *Giver ikke anledning til ændringer.*For at være omfattet af bekendtgørelsen skal man både have modtaget den oprindelige afgørelse om tilsagn, samt den nye afgørelse, hvor tilsagnet er nedjustering i forhold til den oprindelige afgørelse. Det er kun den nuværende tilsagnshaver, der modtager en afgørelse om nedjustering og tilbagebetaling. Hvis tilsagnet er producentskiftet, er det derfor korrekt, at det er erhverver, der modtager afgørelsen. *Giver ikke anledning til ændringer.*Ansøgningsfristen er fastsat ud fra en afvejning mellem, hvornår styrelsen forventer, at afgørelserne om nedjustering og tilbagebetaling er færdigbehandlet, og behovet for at kunne udbetale de minimis-støtten så hurtigt herefter som muligt. Der vil være tale om et simpelt ansøgningsskema, hvor ansøger skal udfylde nogle få oplysninger. Landbrugsstyrelsen vurderer derfor, at fristen den 1. maj 2024 bør fastholdes. Landbrugsstyrelsen vil til brug for ansøgningen udarbejde en vejledning om, hvordan man ansøger om støtten. Her vil det bl.a. blive beskrevet, hvordan virksomhedsbegrebet i forordningen skal forstås. Det bemærkes, at nedjusteringen af tilsagnet sker samtidig med, at der træffes afgørelse om tilbagebetaling. Der er således ikke tale om, at nedjusteringen effektueres på et senere tidspunkt. Landbrugsstyrelsen har nøje undersøgt, hvilke løsninger, der bedst kunne afbøde de økonomiske konsekvenser for lodsejerne. Landbrugsstyrelsen har i den forbindelse vurderet, at de minimis-ordningen er den mest hensigtsmæssige løsning, på trods af den samlede beløbsgrænse for støtten. Det bemærkes, at landbrugsstyrelsen ud fra erfaringer fra tidligere de minimis ordninger forventer, at de fleste ansøgere ikke vil ramme støtteloftet, som følge af de minimis-støtte fra andre ordninger. De minimis-ordningen administreres efter reglerne i forordning (EU) nr. 1408/2013 og nærværende bekendtgørelse. Landbrugsstyrelsen har vurderet, med bidrag fra Kammeradvokaten, at der kan ydes de minimis-støtte til lodsejerne, hvis betingelserne i forordningen og bekendtgørelsen er opfyldt. Landbrugsstyrelsen vil hurtigst muligt efter ansøgningsfristen behandle ansøgningerne og udbetale støtten. Som nævnt ovenfor, vil Landbrugsstyrelsen udarbejde en vejledning til ansøgningsproceduren, så det er klart for lodsejerne, hvordan man ansøger. *Giver ikke anledning til ændringer.*Klageadgangen fremgår af § 27 i lov om administration af den fælles landbrugspolitik m.v. (CAP-loven).  |